Virallinen lehti nro C 325 , 12/11/1999 s. 0123



KIRJALLINEN KYSYMYS P-0598/99 esittäjä(t): Ilona Graenitz (PSE) komissiolle (3. maaliskuuta 1999) Aihe: Bohunicen, Kozloduyn ja Ingalinan ydinvoimaloiden sulkeminen Slovakiassa sijaitseva Bohunicen ydinvoimala (V-1), Liettuassa sijaitseva Ingalinan ydinvoimala ja Bulgariassa sijaitseva Kozloduyn ydinvoimala (reaktorit 1-4) kuuluvat Euroopan vaarallisimpiin ydinvoimaloihin. Komissio katsoo tiedonannossaan neuvostolle ja Euroopan parlamentille ydinalaan liittyvästä toiminnasta jäsenyyttä hakeneissa Keski- ja Itä-Euroopan maissa sekä uusissa itsenäisissä valtioissa (KOM(98) 0134 lopull., 31.1.1998), että niitä ei voida muuttaa (luku 5A, s. 12). 1. Onko komissio edelleen sitä mieltä, että näitä ydinvoimaloita ei voida muuttaa ja että ne pitäisi poistaa verkosta mahdollisimman pian? 2. Millä aikavälillä nämä kolme ydinvoimalaa aiotaan sulkea? 3. Mitä toimenpiteitä komissio aikoo toteuttaa vastuualueellaan nopeuttaakseen näiden ydinvoimaloiden sulkemista? 4. Aiotaanko ydinvoimaloiden sulkeminen yhdistää näiden valtioiden jäsenyyteen Euroopan unionissa, kuten komission jäsenen Christos Papoutsisin edustaja on sanonut Ingalinan osalta (ks. Euroopan ääni 11.-17.2.1999, sivu 9)? 5. Pitääkö komissio tarpeellisena sitä, että juuri laajenemisen kannalta on olemassa koko EU:n kattavia yhtenäisiä turvallisuusstandardeja? 6. Jos näin on, pitääkö komissio mahdollisena sitä, että tällaisista standardeista päätetään tulevien vuosien aikana? Komission jäsenen Hans van den Broekinkomission puolesta antama vastaus (31. maaliskuuta 1999) 1. Komissio on edelleen sitä mieltä, että Ignalinan reaktorit 1-2, Kozloduyn reaktorit 1-4 ja Bohunicen reaktori V1 ovat reaktorityyppejä, joita ei voida nykyaikaistaa kohtuullisin kustannuksin tasolle, joka vastaa läntisiä turvallisuustavoitteita ja -käytäntöjä, ja että ne pitäisi sulkea ja purkaa. 2. Komissio katsoo, että reaktorien sulkemisajankohdista päätettäessä olisi otettava huomioon liittymiskumppanuuden painopisteet ja ydinturvallisuusrahastosta tehdyn sopimuksen vaatimukset ja että sulkemisen olisi sisällyttävä kattaviin energia-alan strategioihin, jollaiset kyseisten maiden on laadittava ja pantava täytäntöön. 3. Komissio käy parhaillaan keskusteluja asianomaisten maiden hallitusten kanssa niiden auttamiseksi tarvittavien energia-alan strategioiden laatimisessa. Samoin komissio toimii tiiviissä yhteistyössä kansainvälisten rahoituslaitosten kanssa sellaisten rahoitusjärjestelyjen kehittämiseksi, joihin kansainvälinen rahoitustuki voisi perustua. Komissio ilmoittaa rahoitusosuutensa sen jälkeen, kun asiasta on saatu tehtyä tyydyttävät sopimukset. 4. Komissio aikoo varmistaa, että ydinturvallisuuden edistäminen on jatkossakin ensisijainen tavoite. Osana sekä liittymiskumppanuutta että Eurooppa-sopimusta käytävää vuoropuhelua jäsenyyttä hakeneiden maiden hallitusten kanssa komissio aikoo rohkaista kyseisiä hallituksia toteuttamaan alalla tarvittavat toimet. 5.-6. Kansainvälinen atomienergiajärjestö (IAEA) on laatinut yleiset, mutta kattavat ydinturvallisuusohjeet, joita se päivittää säännöllisesti. Nämä ohjeet toimivat perustana kansallisille säännöille ja normeille, jollaiset kunkin yksittäisen maan on laadittava. Komissio suosittaa mahdollisimman korkeatasoisten kansallisten turvallisuussääntöjen ja -käytäntöjen käyttöönottoa mahdollisimman korkealla tasolla ja auttaa jäsenyyttä hakeneita maita perustamaan omat ydinvoima-alan sääntelyjärjestelmänsä, jotka ovat yhdenmukaisia yhteisön valiokäytännön kanssa.